

**Πρώτη η Κύπρος στο προολυμπιακό τουρνουά τζούντο**

Με απολογισμό 11 μετάλλια και την πρώτη θέση μεταξύ 15 χωρών επιστρέφει η Κυπριακή αποστολή του τζούντο από το προολυμπιακό τουρνουά Zouk Mikhael Asian Open που διεξήχθη στον Λίβανο.

Η Ζανέτ Μιχαηλίδου κατέκτησε την Κυριακή 27 Νοεμβρίου το τέταρτο χρυσό μετάλλιο στα 78 κιλά, μετά τα χρυσά που είχαν πάρει το Σάββατο ο Πέτρος Χριστοδουλίδης στα 60 κιλά, ο Γιώργος Μπαλαρτζισβίλι στα 66 κιλά και η Σοφία Ασβεστά στα 52 κιλά!

Η Κύπρος πανηγύρισε επίσης στη διοργάνωση δύο αργυρά μετάλλια με τον Άριστο Μιχαήλ στα 90 κιλά και τον Γιώργο Κρουσανιωτάκη στα 100 κιλά, καθώς και πέντε χάλκινα μετάλλια με τον Γιώργο Καλαιτσιδη στα 66 κιλά, τον Κύπρο Ανδρέου στα 73 κιλά, την Μαρίνα Κυπριανού στα 48 κιλά, την Μαρίνα Αζινού στα 57 κιλά και την Νταϊάνα Δημητρίου στα 63 κιλά.

Ο Κυπριακός Οργανισμός Αθλητισμού συγχαίρει τους αθλητές και τις αθλήτριες της κυπριακής αποστολής για τις επιτυχίες τους, καθώς επίσης τους προπονητές τους, τις οικογένειές τους και την Ομοσπονδία τους. Ο ΚΟΑ θα συνεχίσει να στηρίζει έμπρακτα το τζούντο.